《秋千辞》
明代·陈伯康

梨花庭院香飘满，架架秋千笑声软。
红妆共斗青春妍，长绳欲系白日短。
掌中飞燕旋风斜，楼外绿珠坠落花。
素娥弄蟾奔窃药，秦女乘鸾初去家。
半空著脚看亦好，平地失身更颠倒。
人生行乐贪少年，昔时女伴今皆老。
慵来听说摧眉峰，整顿衣裳为敛容。
玉樽余酒醉不得，月明高架粉墙空。